ኢትዮጵያ በአረቡ አለም ያላትን ዲፕሎማሲያዊ ግንኙነት ለማሻሻል የምክር ቤቱ አስተዋጽኦ የጎላ ነው ተባለ
አዲሰ አበባ፤ መጋቢት 28/2006 (ዋኢማ) – ኢትዮጵያ በአረቡ አለም ያላትን ዲፕሎማሲያዊ ግንኙነት ለማሻሻል የአፍሪካ – አረብ ሀገራት ምክር ቤት  የጎላ ሚና እንዳለው ጠቅላይ ሚኒስትር ሀይለማርያም ዳሳለኝ ተናገሩ።የአፍሪካ – አረብ ሀገራት የፓርላማ ህብረት የተመሰረተበት 10ኛ የምስረታ በአልና የምክር ቤቱ ስምንተኛ መደበኛ ጉባኤ በአዲስ አበባ አፍሪካ ህብረት አዳራሽ ሲጀመር ጠቅላይ ሚኒስትር ሃይለማሪያም ፤ ኢትዮጵያ ከአረቡ ሀገራት ጋር በባህልና እምነት ለረጅም  ዘመናት የቆየ ወዳጅነት አላት ብለዋል።ሀገሪቱ ከአረቡ አለም ጋር ያላት ግንኙነት ረጅም ዘመናት ያስቆጠረ ቢሆንም የማህበራዊ ፣ ኢኮኖሚያዊና ፖለቲካዊ ትስስራቸው ከተጠበቀው በታች ነው ፤ በመሆኑም የሀገሪቱን በጋራ ጥቅም ላይ የተመሰረተ ወዳጅነት ለማሳደግ ኢትዮጵያ የአፍሮ አረብ ሀገራት የፓርላማ ህብረት ምክር ቤትን ከ10 አመት በፊት በመቀላቀል የበኩሏን በመስራት ላይ መሆኗን ጠቅላይ ሚኒስትር ሀይለማሪያም ተናግረዋል።ኢትዮጵያ ከአረቡ አለም ሀገራት ጋር ያላት ዲፕሎማሲያዊ ግንኙነት ሙሉ በሙሉ መተማመን የሰፈነበት ባለመሆኑ ሀገሪቱ በቀጣይ ላሰበችው ዘለቄታዊ ወዳጅነት ምስረታ ምክር ቤቱ ትልቅ መሳሪያ እንደሚሆንም ጠቁመዋል።በተለይ በግብጽና ሳውዲ አረቢያ አማካኝነት ተይዞ የነበረው የዲፕሎማሲ የበላይነት በኢትዮጵያ ላይ የፈጠረውን አሉታዊ ተፅዕኖ ለማስተካከል ፥ ኢትዮጵያ ሚዛናዊና በእውነተኛ መረጃ ላይ የተመሰረተ የገጽታ ግንባታ ስራዎችን ለማካሄድ ቁልፍ መድረክ ነው ያሉት።የፌደሬሽን ምክር ቤት አፈጉባኤ ካሳ ተክለብርሃን በበኩላቸው ኢትዮጵያ ከአረቡ አለም ሀገራት ጋር ጥልቅ የሆነ ታሪካዊ ትስስር አላት ፤ ነገር ግን ይህ መሰል ወዳጅነት በምርምርና ጥናት  የታገዘ ባለመሆኑ ግንኙነቱ  በተፈለገው መጠን ማደግ ላለመቻሉ ዋነኛ ምክንያት ሆኗል ብለዋል።የሀገሪቱን ትክክለኛ ምስል ለአረቡ አለም በማስተዋወቅ ፥ በአረቡ አለም የሚታየውን ግዙፍ የኢንቨስትመንት አቅም ወደ ሀገራችን በቀላሉ በመሳብ ወዳጅነቱን ወደማይቀለበስበትና ዘለቄታዊ ግንኙነት ማድረስ እንደሚቻል አቶ ካሳ ገልጸዋል።የአፍሮ-አረብ ሀገራት ምክር ቤት ዋና ጸሃፊ አቶ አብዱልዋሴ የሱፍ በበኩላቸው ፥ ባለፉት 10 አመታት ውስጥ በአረቡና አፍሪካ ሀገራት መካከል ያለው ወዳጅነት ከጊዜ ወደ ጊዜ መሻሻሎች እየተመዘገቡበት ነው ብለዋል፡፡ኢትዮጵያ በአረቡ አለም ያላትን ተሰሚነት ለማሻሻል የምታደርገው ጥረት የሚደነቅና ተጠናክሮ መቀጠል ያለበት መሆኑን ተናግረዋል።የምክር ቤቱ አባል ሀገራትና በሌሎች ሀገራት መካከል በኢንቨስትመንት ፣ በንግድ ፣ በፖለቲካ ፣ በመልካም አስተዳድርና ማህበራዊ ጉዳዮች ላይ በጋራ እየሰሩ መሆኑንም ገልጸዋል፡፡እንደ ኢዜአ ዘገባ በተለይ በአፍሪካ ያለውን ሰፊ የሰው ሀይል ሀብት በአረቡ አለም ሀገራት ካለው ግዙፍ የፋይናንስ አቅም ጋር የማጣጣሙ ስራ የቀጣይ ትኩረታችን ነው ብለዋል።